Για την απόφαση του Διοικητικού Συμβουλίου της ΟΠΑΠ Α.Ε. να στηρίξει οικονομικά την Κολυμβητική Ομοσπονδία Ελλάδος, ο Πρόεδρός του Διοικητικού Συμβουλίου της Ομοσπονδίας, κ. Δημήτρης Διαθεσόπουλος υπογράμμισε ότι «είναι μία σημαντική στιγμή για εμάς γιατί σε αυτόν τον χώρο και σε αυτή την εκδήλωση ερχόμαστε για πρώτη φορά σε επαφή με τον αιμοδότη του ελληνικού αθλητισμού, την ΟΠΑΠ Α.Ε. που μας άνοιξε την πόρτα της, γεγονός που το εκτιμούμε ιδιαιτέρως. Άλλωστε ο ΟΠΑΠ από την ίδρυση του έχει ταχθεί στην υπηρεσία του Ελληνικού Αθλητισμού». Κάνοντας εκτενή αναφορά στις διακρίσεις και τα μετάλλια της Εθνικής Ομάδας Υδατοσφαίρισης Γυναικών, αλλά και των άλλων Ολυμπιακών αθλημάτων που καλλιεργεί η Ομοσπονδία, ο κ. Διαθεσόπουλος απευθύνθηκε στην Πολιτεία και την ΟΠΑΠ Α.Ε. ζητώντας τη βοήθειά τους «στις δύσκολες στιγμές που περνάμε στον αθλητισμό». Ταυτόχρονα σημείωσε ότι με την σημερινή επιβράβευση «οι αθλητές νιώθουν ότι οι κόποι τους θα επιβραβευθούν».